Evo Morales ávarpaði þjóð sína í gær . Getty Óvissan er mikil í Bólivíu eftir að Evo Morales tilkynnti um afsögn sína í gær . Morales ritaði á Twitter í gær að lögregla hafi gefið út handtökuskipun á hendur sér . Lögregla hafnar þessu þó . Fjölmargir héldu út á götur höfuðborgarinnar La Paz í gærkvöld eftir að Morales hafði ávarpað þjóð sína frá Chapare-héraði og tilkynnt um afsögn . Luis Fernando Camacho , einn af leiðtogum mótmælenda , hélt að ávarpinu loknu að stjórnarhöllinni með táknrænt afsagnarbréf sem hann lét skilja eftir á skrifstofu forsetans . Fáeinum klukkustundum eftir afsögnina tísti Morales að gefin hafi verið út handtökuskipun á hendur sér . Þá sagði hann að „ ofbeldismenn “ hafi ráðist á heimili hans í Chapare , þaðan sem hann kemur . Lögregla hafnar því að skipun hafi verið gefin út um að Morales verði handtekinn , en Camacho segir á Twitter-síðu sinni að það sé ekki rétt . Handtökuskipun hafi verið gefin út . Mótmæli hafa verið í landinu síðustu vikurnar eftir að alþjóðlegir eftirlitsaðilar settu út á framkvæmd forsetakosninganna í síðasta mánuði , þar sem Morales lýsti yfir sigri . Auk Moreales hafa varaforsetinn Alvaro Garcia Linera , námumálaráðherra César Navarro og Victor Bordas , forseti neðri deildar þingsins sagt af sér embætti . Boðið hæli í Mexíkó Utanríkisráðherra Mexíkó , Marcelo Ebrard , greindi frá því á Twitter í gærkvöldi að Morales hafi verið boðið hæli í landinu . Þannig hafi nú þegar tuttugu úr stjórnarliði Morales verið boðið hæli og hafast þeir nú við í sendiráði Mexíkó í La Paz . Vinstrimaðurinn Morales tók við embætti forseta Bólivíu árið 2006 , en hann var fyrsti maðurinn af frumbyggjaættum til að gegna embættinu . Afsögn Morales hefur vakið mikla athygli í Suður-Ameríku en Nicolás Maduro , forseti Venesúela og bandamaður Morales , hefur lýst ástandinu sem valdaráni . Eftirlitsaðilar á vegum Stofnunar amerískra ríkja sögðu um helgina að ljóst væri úrslitum í forsetakosningunum hafi verið hagrætt . Morales hafnaði því að hafa haft rangt við , en ásakanir fóru á flug eftir að hlé var gert á talningu atkvæði í heilan sólarhring . Niðurstaðan sem kynnt var var á þá leið að Morales hafi rétt svo hlotið nægilega mörg atkvæði til að sleppa við að haldið yrði önnur umferð í forsetakosningunum . Evo Morales hefur sagt af sér sem forseti Bólivíu . Frá þessu greinir La Razon í Bólivíu .